તેનું કારણ એ કે રજનીકાંત ભાજપ તરફ ઢળે તેવી શક્યતા છે. જોકે રજનીકાંત નિર્ણય કરી શકતો નથી અને છાસ લેવા જવું છે, પણ દોણી સંતાડે છે. પરંતુ ગયા અઠવાડિયે જ સ્ટાલિને રજનીકાંતની જોરદાર ટીકા કરી કે તે કોમવાદી લોકોના હાથની કઠપૂતળી છે. ડીએમકે અને સ્ટાલિન માટે સારી સ્થિતિ એ રીતે પણ છે કે તેના હરિફો ગૂંચવાયેલા છે. રજનીકાંત રાજકીય રીતે ગૂંચવાયેલો છે, તેથી ચૂંટણીમાં હવે તેની કોઈ મોટી ભૂમિકા ના રહે તેવી પણ ચર્ચા જાણકારો કરી રહ્યા છે. રહી વાત પોતાના પક્ષની તો પક્ષ પર હવે સ્ટાલિનનો સંપૂર્ણ કબજો થઈ ગયો છે. તેના ભાઈ અલાગિરિ તરફથી ઊભી થયેલ ચેલેન્જ ખાસ ગજુ કાઢી શકી નથી. કરુણાનિધિની હાજરી હમણાં સુધી હતી, તેથી પક્ષનું માળખું, સંગઠન જળવાઈ રહ્યું હતું.